
Do que reborda do corazón,
fala a boca

1. VER: A arma máis destrutiva

- Unha mestra pediu aos nenos que debuxasen a arma máis destrutiva que coñecían. Eles puxéronse a debuxar avións, bombas e armas. Todos menos unha nena que se puxo a debuxar un corazón. 
Cando o viu a mestra achegouse a ela con coidado para preguntarlle se entendera o que tiñan que facer. Claro que entendín, dixo a nena. E por que debuxas iso, quixo saber a mestra. 
Espere a que o pinte de negro, dixo a nena. Un corazón negro é a arma máis destrutiva que existe: un corazón violento, agresivo, rancoroso, egoísta…, onde deixa a súa onda expansiva, aniquila todo
Estás de acordo, por que?  
E un corazón vivo e xeneroso?  

2. XULGAR: Coida o teu corazón

- Xesús ponnos as pilas outra vez: “O home bo, da bondade que atesoura no seu corazón saca o ben, e o que é malo, da maldade saca o mal; porque do  que reborda o corazón fala a boca”. 

QUE NOS QUERE DICIR?

- Ás veces lamentámonos de alguén que “non ten corazón”, ou ten “mal corazón”, ou un corazón duro, sen sentimentos… Tamén nos referimos a “falar desde o corazón”, “falar co corazón na man”, “actuar con corazón”... O Papa Francisco en “Dilexit nos” (Amounos) dinos que ao falar do corazón falamos de sentimentos, de emocións, de xestos e palabras, que o corazón é a identidade da persoa, e que a gran pregunta é “teño corazón?”. 

- Xesús dinos que “do que está cheo o corazón fala a boca”. Por iso hai que coidar o corazón. Coidar o corazón é construír o tesouro do corazón non deixándonos levar polo egoísmo, o interese, o capricho… É sanealo para que dea froitos bos, así as nosas palabras, obras e sentimentos serán bos. É deixarse levar pola acción do Espírito en nós: formándote, deixándote interpelar pola Palabra, orando, participando na eucaristía… Así construiremos fraternidade, verdade e ben. 

- San Camilo de Lelis corrixía a un enfermeiro que maltrataba a un enfermo: “pon máis corazón nas túas mans”. Agradezamos a tantas persoas que teñen “bo razoar” e fan as cousas ben porque lles sae de dentro, esa é a súa natureza, o seu corazón. E sexamos como elas. 
Que teño no  corazón? 
Como sanealo?

3. ACTUAR: Pon o corazón no que fagas

- Pensa que cousas boas fixeches por alguén esta semana.  
Facemos  un debuxo para o papa e rezamos por el
  
                                                  Que imos facer? 
LECTURAS


SAMUEL 27,4-7: No eloxies a ninguén antes de oílo falar.

Cando se axita a criba, quedan os refugallos; así, cando a persoa fala, descóbrense os seus defectos.

 O forno proba as vasillas do oleiro, e a persoa é probada na súa conversación. 

O froito revela o cultivo da árbore, así a palabra revela o corazón da persoa. 

Non eloxies a ninguén antes de oílo falar, porque aí é onde se proba unha persoa. 

Palabra do Señor.


SALMO 21: R/.   É bo darche grazas, Señor.


1CORINTIOS 15, 54-58: Dános a vitoria por medio de Xesucristo.


LUCAS 6, 39-45: Do que reborda o corazón fala a boca.

	
Narrador: Naquel tempo, dixo Xesús aos discípulos unha parábola: 

Xesús: -«Seica pode un cego guiar a outro cego? Non caerán os dous no foxo? 

Non está o discípulo sobre o seu mestre, aínda que, cando termine a súa aprendizaxe, será como o seu mestre. 

Por que te fixas no lixo que ten o teu irmán no ollo e non reparas na viga que levas no teu? Como podes dicirlle ao teu irmán: “Irmán, déixame que che saque o lixo do ollo”, sen fixarte na viga que levas no teu? Hipócrita! Saca primeiro a viga do teu ollo, e entón verás claro para sacar o lixo do ollo de teu irmán. 

Pois non hai árbore boa que dea froito malo, nin árbore mala que dea froito bo; por iso, cada árbore coñécese polo seu froito; porque non se recollen figos das silvas, nin se vendiman acios dos espiños. 

O home bo, da bondade que atesoura no seu corazón saca o ben, e o que é malo, da maldade saca o mal; porque do que reborda o corazón fala a boca»., 

Palabra do Señor.
(Narrador - Xesús)

